CELEX: 62019TN0306
Language: el
Date: 2019-05-17 00:00:00
Title: Υπόθεση T-306/19: Προσφυγή της 17ης Μαΐου 2019 — Graanhandel P. van Schelven κατά Επιτροπής

19.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 280/42
            
         
      Προσφυγή της 17ης Μαΐου 2019 — Graanhandel P. van Schelven κατά Επιτροπής
      (Υπόθεση T-306/19)
      (2019/C 280/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Graanhandel P. van Schelven BV (Nieuwe Tonge, Κάτω Χώρες) (εκπρόσωπος: C. Almeida, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει το άρθρο 1, παράγραφος 3, του εκτελεστικού κανονισμού (ΕΕ) 2019/446 (1) της Επιτροπής·
               
            
                  —
               
               
                  να υποχρεώσει την καθής να προσκομίσει όλα τα σχετικά έγγραφα που οδήγησαν στην έκδοση του κανονισμού (ΕΕ) 2019/446.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο, η προσφεύγουσα προβάλλει ότι η ανάκληση αναγνωρίσεως του «Control Union Certifications» (στο εξής: CUC) ως φορέα βιολογικής πιστοποιήσεως της Ευρωπαϊκής Ένωσης, στην οποία προέβη η Επιτροπή, παρίσταται αυθαίρετη, καθόσον στηρίζεται σε εσφαλμένα στοιχεία.
               
            
                  2.
               
               
                  Με τον δεύτερο λόγο, η προσφεύγουσα προβάλλει ότι προσβλήθηκε το δικαίωμά της να προστατεύεται από την αυθαίρετη ανάκληση, εκ μέρους της Επιτροπής, αδειών φορέων βιολογικής πιστοποίησης για τη διενέργεια βιολογικών ελέγχων της Ευρωπαϊκής Ένωσης σε τρίτες χώρες. Υποστηρίζει ότι δεν προστατεύτηκε το συμφέρον της ως ανταγωνίστριας εταιρίας στην αγορά βιολογικών προϊόντων.
               
            
                  3.
               
               
                  Με τον τρίτο λόγο, η προσφεύγουσα προβάλλει ότι, με την ανάκληση της άδειας του CUC ως φορέα βιολογικής πιστοποιήσεως της Ευρωπαϊκής Ένωσης, αποκλείστηκε η προμήθεια βιολογικών προϊόντων στις εμπορικές σχέσεις που υφίστανται από δεκαετίας και επηρεάστηκαν άμεσα τα δικαιώματα της προσφεύγουσας ως εισαγωγέα. Ο προσβαλλόμενος κανονισμός αφορά άμεσα την προσφεύγουσα, καθόσον αυτή, ως εισαγωγέας, ήταν ο παραλήπτης των πιστοποιητικών ελέγχου που εκδόθηκαν από τον CUC και τα οποία της παρείχαν τη δυνατότητα προσβάσεως στην αγορά βιολογικών τροφίμων και ζωοτροφών της Ευρωπαϊκής Ένωσης. Ο CUC αποτελεί τον φορέα βιολογικής πιστοποιήσεως των προϊόντων για αγροτικές εκμεταλλεύσεις οι οποίες βρίσκονται στην περιοχή του Εύξεινου Πόντου από όπου ο κύριος προμηθευτής της προσφεύγουσας προμηθεύεται τα βιολογικά προϊόντα.
               
            
                  4.
               
               
                  Με τον τέταρτο λόγο, η προσφεύγουσα προβάλλει ότι η Επιτροπή προσέβαλε το δικαίωμα της να υπόκειται μόνο σε αναλογικού χαρακτήρα παρέμβαση στην επιχειρηματική της δραστηριότητα, καθώς επίσης και ότι δεν τήρησε τη θεμελιώδη εγγύηση της προστασίας της ιδιοκτησίας της και της ελεύθερης ασκήσεως εμπορικής δραστηριότητας.
               
            
                  5.
               
               
                  Με τον πέμπτο λόγο, ο οποίος αφορά το δεύτερο αίτημα της προσφεύγουσας, με το οποίο ζητεί την παροχή προσβάσεως σε έγγραφα της Επιτροπής, η προσφεύγουσα προβάλλει ότι απολαύει των γενικών δικαιωμάτων προσβάσεως τα οποία απονέμονται από το δίκαιο της Ένωσης και στηρίζονται στην εγγύηση περί δίκαιης δίκης και στο δικαίωμα ακροάσεως, όπως προστατεύονται από τις σχετικές διατάξεις περί δικαιωμάτων του ανθρώπου.
               
            
         (1)  Εκτελεστικός κανονισμός (ΕΕ) 2019/446 της Επιτροπής, της 19ης Μαρτίου 2019, σχετικά με την τροποποίηση και τη διόρθωση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ 2019, L 77, σ. 67).